text: Rømø sprænger farlig granat
  05 juli 2013 kl. 18.21
  Den fundne granat på Rømø var så farlig, at sprængeksperter måtte sprænge den på stedet.
  Den granat, som en turist fredag fandt i vandkanten på Rømø, var så farlig, at den måtte sprænges på stedet.
  Det fortæller vagtchefen fra Syd- og Sønderjyllands Politi til Ritzau fredag aften.
  - Ud fra granatens udseende, konsistens og hvad der ellers stod på den, vurderede sprængstofeksperterne, at den var så farlig, at man ikke kunne flytte den. Derfor blev den bortsprængt på stedet, siger Ivan Gohr Jensen.
  Omkring klokken 19 ankom sprængstofeksperter fra Nordjylland til Sønderstrandvej ved Havneby, hvor granaten blev fundet.
  Han fortæller, at granatens stumper nu er samlet sammen, og den tidligere afspærring af området er derfor ophævet.
  - Stranden er fuldstændig fri igen, så folk kan frit gå rundt i området. Rømø er igen ganske ufarlig, siger Ivan Gohr Jensen.
  Det er dog ikke et usædvanligt, at der bliver fundet granater på Rømø, siger vagtchefen.
  - Det er sådan ved Vestkysten, at der fra tid til anden kommer en granat til syne, og så vil eksperterne vurdere den. Det er ikke usædvanligt. Det sker næsten hver uge, udtaler Ivan Gohr.
  Han fortæller, at det primært er granater fra anden verdenskrig, der bliver fundet.
  Dog ved han endnu ikke, hvor fredagens granat stammer fra.
  